སྐབས་ཤིག་ཁྱུང་བོ་སྔགས་འཆང་གཅོད་པ་རྒྱལ་མཚན་ཞེས་སྒྲུབ་གཤེན་ཚད་ལྡན་པ་ཞིག་བྱོན་ཟེར།ཁོང་གིས་ཕ་མེས་ཡང་མེས་ཀྱི་སྒྲུབ་གཤེན་དམ་པ་གོང་མ་རྣམས་ཀྱི་གསུངས་རྒྱུན་དང་ཕྱག་ལེན་སྲོལ་བཟང་མི་ཉམས་པ་བྱེད་རྒྱུ་ཐུགས་དམ་གྱི་མཐིལ་དུ་བྱས་ཏེ།ལྟ་སྤྱོད་མཐུན་པའི་སྒྲུབ་གཤེན་རྣམས་ལ་བཀའ་བགྲོས།བོན་སྒྲུབ་རྒྱུད་ཀྱི་བསྟན་པ་མི་ཉམས་པའི་ཐབས་གང་ལེགས་མཛད།ལོ་ཆུང་རྣམས་ལ་ཡི་དམ་དང་སྲུང་མའི་སྒྲུབ་སྐོར་ཆོ་ག་ཕྱག་བཞེས་དང་བཅས་པ་བསླབས།རྒན་པ་གོང་འོག་རྣམས་ལ་ལོ་དུས་བཞིན་སྒྲུབ་མཆོད་ཆེ་ཆུང་དང་།རང་རང་གི་བསྙེན་ཁང་ཆུང་ངུ་ནས་བསྙེན་སྒྲུབ་ལས་གསུམ་སོགས་དགེ་སྦྱོར་གང་ལེགས་མཛད་རྒྱུར་ཞུ་བསྐུལ་ནན་ཏན་བྱས་པས་སྒྲུབ་པའི་རྒྱལ་མཚན་ཉམས་པ་མེད་པར་བསྒྲེངས་ནས་ད་ལྟའི་བར་དུ་གནས་སོ།།